Uredba Sveta (EGS) št. 3924/91

z dne 19. decembra 1991

o uvedbi analize industrijske proizvodnje na ravni Skupnosti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 213 Pogodbe,

ob upoštevanju osnutka uredbe, ki ga je predložila Komisija,

ker mora Komisija za izvajanje nalog, ki so ji naložene iz Pogodb, predvsem glede notranjega trga, predvidenega v členu 8a Pogodbe o ustanovitvi Evropske gospodarske skupnosti, imeti popolne, ažurne in zanesljive informacije o industrijski proizvodnji v Skupnosti;

ker podjetja potrebujejo te informacije za poznavanje svojih trgov; ker bo mednarodna razsežnost teh trgov pripomogla k usklajevanju statistik proizvodnje in zunanje trgovine;

ker morajo biti statistike proizvodnje, da bi bile uporabne in da bi bilo tako usklajevanje mogoče, izdelane na ravni podrobnosti, ki je blizu prvim šestim mestom šifre kombinirane nomenklature, kar ustreza tudi šifram, uporabljenim v harmoniziranem sistemu;

ker je kombinirana nomenklatura nomenklatura proizvodov, s katero so podjetja že seznanjena; ker je v njihovem interesu, da se sklicujejo nanjo, namesto da bi izdelali posebno nomenklaturo za proizvodnjo;

ker standardizirane statistike ni mogoče izdelati z zanesljivostjo, hitrostjo, prožnostjo in na ravni podrobnosti, ki je potrebna za upravljanje notranjega trga, razen če države članice ne uporabljajo sistemov klasifikacij, izpeljanih iz enakega seznama proizvodov;

ker lahko države članice za izpolnitev nacionalnih potreb zakonito obdržijo ali v svoje nacionalne nomenklature vpišejo dodatne postavke, ki niso zajete v seznamu proizvodov Skupnosti,

SPREJEL NASLEDNJO UREDBO:

Člen 1

Splošno

Države članice opravijo statistično analizo industrijske proizvodnje na ravni Skupnosti.

Člen 2

Področje analize in značilnosti

1. Področje analize iz člena 1 zajema dejavnosti, navedene v oddelkih C, D in E klasifikacije gospodarskih dejavnosti v Evropski skupnosti, v nadaljevanju "NACE (Rev. 1)", določene v Uredbi (EGS) št. 3037/90 [1].

2. Proizvodnja, zabeležena na tem področju, se opredeli s seznamom proizvodov, v nadaljnjem besedilu "seznam Prodcom", katerega postavke so načeloma sestavljene iz proizvodov ali skupin proizvodov iz kombinirane nomenklature, povezane z ostalimi nomenklaturami proizvodov Skupnosti.

3. Analiza zajema naslednje podatke za vsako postavko:

(a) fizični obseg proizvodnje, prodane v obdobju opazovanja;

(b) vrednost proizvodnje, prodane v obdobju opazovanja.

4. V nekaterih primerih se navedeni podatki nadomestijo z enim od naslednjih:

(a) fizičnim obsegom dejanske proizvodnje v obdobju opazovanja, vključno s proizvodnjo, ki je vključena v izdelovanje drugih proizvodov iz istega podjetja;

(b) vrednostjo in/ali fizičnim obsegom dejanske proizvodnje, namenjene prodaji, v obdobju opazovanja.

5. V vsaki državi članici je analizirana proizvodnja le tista, ki se dejansko izvaja na njenem ozemlju; proizvodnja zunaj njenega ozemlja v imenu nekaterih njenih podjetij ni vključena.

6. Seznam Prodcom, dejansko zbrani podatki za vsako postavko in drugi postopki za izvedbo te uredbe se določijo v skladu s postopkom iz člena 10. Seznam Prodcom se ažurira na enak način.

Člen 3

Reprezentativnost

1. Proizvodnja vseh podjetij v Skupnosti mora biti zabeležena z zadostno natančnostjo za vsak razred NACE Rev. 1.

2. Države članice sprejmejo metode analize zaradi lažjega zbiranja podatkov iz podjetij, ki predstavljajo vsaj 90 % nacionalne proizvodnje za vsak razred NACE Rev. 1. V izjemnih primerih je v skladu s postopkom iz člena 10 kljub temu mogoče sprejeti drugačen prag.

3. Pri oceni proizvodnje se upoštevajo vsa podjetja, ki zaposlujejo vsaj 20 ljudi. Ta prag se preveri glede na zahtevo po reprezentativnosti iz odstavka 2.

4. Kjer proizvodnja podjetij držav članic v razredu NACE Rev. 1 predstavlja manj kakor 1 % celotne proizvodnje Skupnosti, podatkov o postavkah v tem razredu ni treba zbirati.

5. Podrobna pravila za uporabo tega člena se po potrebi sprejmejo v skladu s postopkom iz člena 10.

Člen 4

Obdobja opazovanja

Analiza obsega obdobje enega koledarskega leta.

Za nekatere postavke iz seznama Prodcom pa se lahko v skladu s postopkom iz člena 10 predvidi mesečno ali četrtletno opazovanje.

Člen 5

Zbiranje podatkov

1. Države članice zbirajo zahtevane informacije z uporabo vprašalnikov, katerih vsebina ustreza postopkom, opredeljenim v skladu s postopkom iz člena 10.

2. Podjetja, ki jih države članice pozovejo k dajanju podatkov so zavezana dati točne in popolne informacije pravočasno.

3. Analiza se lahko opusti tam, kjer države članice že imajo informacije iz drugih virov, ki so enakovredni vsaj glede točnosti in kakovosti.

4. Kjer Statistični urad Evropskih skupnosti tako zahteva, mu države članice pošljejo vse informacije, zlasti v zvezi z metodologijo, nujne za izvajanje te uredbe.

Člen 6

Obdelava rezultatov

Države članice obdelajo izpolnjene vprašalnike iz člena 5(1), ali informacije iz drugih virov, iz člena 5(3), v skladu s podrobnimi pravili, sprejetimi v skladu s postopkom iz člena 10.

Člen 7

Prenos rezultatov

1. Države članice pošljejo rezultate v zvezi z enoletnim obdobjem Statističnemu uradu Evropskih skupnosti v šestih mesecih po koncu referenčnega leta. Ti rezultati vključujejo podatke, ki so zaupni po nacionalnem pravu; njihov zaupni značaj se jasno navede.

2. Rezultati v zvezi s postavkami za obdobje opazovanja, ki je krajše od enega leta, se pošljejo po postopkih, sprejetih po postopku iz člena 10.

3. Rezultati, poslani Statističnemu uradu Evropskih skupnosti, se obravnavajo kot zaupni, kakor določa Uredba (Euratom, EGS) št. 1588/90 [2].

4. Prva analiza zajema leto 1993. Skupaj s podatki za leto 1993 pošljejo države članice tudi podatke za leto 1992, pri čemer uporabijo nacionalne statistične podatke, ki kar najbolj ustrezajo seznamu Prodcom.

Člen 8

Prehodno obdobje

Za člene 1 do 7 se uporabljajo postopni izvedbeni ukrepi za analize, ki zajemajo leti 1993 in 1994.

Člen 9

Odbor

Postopke za izvajanje te uredbe, vključno z ukrepi za prilagoditev tehničnemu napredku v zvezi z zbiranjem podatkov in obdelavo rezultatov, določi Komisija po posvetovanju z Odborom za statistični program, ustanovljenim s Sklepom 89/382/EGS, Euratom [3], po postopku iz člena 10.

Člen 10

Postopek

1. Predstavnik Komisije predloži odboru osnutek potrebnih ukrepov. Odbor da svoje mnenje o osnutku v roku, ki ga lahko glede na nujnost zadeve določi predsednik. Mnenje se sprejme z večino, ki jo določa člen 148(2) Pogodbe za sprejemanje odločitev Sveta na predlog Komisije. Glasovi predstavnikov držav članic v odboru se ponderirajo na način iz navedenega člena. Predsednik ne glasuje.

2. (a) Komisija sprejme ukrepe, ki se uporabljajo takoj.

(b) Če pa ti ukrepi niso v skladu z mnenjem odbora, Komisija o njih nemudoma obvesti Svet. V tem primeru Komisija odloži uporabo ukrepov, o katerih je odločala, za obdobje treh mesecev od dneva takega obvestila.

Svet lahko s kvalificirano večino sprejme drugačno odločitev v roku iz prvega pododstavka.

Člen 11

Začetek veljavnosti

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. decembra 1991

Za Svet

Predsednik

P. Dankert

[1] UL L 293, 24.10.1990, str. 1

[2] UL L 151, 15.6.1990, str. 1.

[3] UL L 181, 28.6.1989, str. 47

--------------------------------------------------